CELEX: C2004/251/14
Language: el
Date: 2004-10-09 00:00:00
Title: Υπόθεση C-343/04: Αίτηση για την έκδοση προδικαστικής αποφάσεως που υπέβαλε το Oberster Gerichtshof με διάταξη της 21ης Ιουλίου 2004 στην υπόθεση ομόσπονδο κράτος Oberösterreich κατά CEZ, a.s.

9.10.2004   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 251/8
            
         Αίτηση για την έκδοση προδικαστικής αποφάσεως που υπέβαλε το Oberster Gerichtshof με διάταξη της 21ης Ιουλίου 2004 στην υπόθεση ομόσπονδο κράτος Oberösterreich κατά CEZ, a.s.
   (Υπόθεση C-343/04)
   (2004/C 251/14)
   Με διάταξη της 21ης Ιουλίου 2004, η οποία περιήλθε στη Γραμματεία του Δικαστηρίου των Ευρωπαϊκών Κοινοτήτων στις 10 Αυγούστου 2004, το Oberster Gerichtshof, στο πλαίσιο της διαφοράς μεταξύ του ομόσπονδου κράτους Oberösterreich και CEZ, a.s., που εκκρεμεί ενώπιόν του, ζητεί από το Δικαστήριο την έκδοση προδικαστικής αποφάσεως επί του εξής ερωτήματος:
   Έχει η φράση «υποθέσεις εμπράγματων δικαιωμάτων επί ακινήτων …» του άρθρου 16, παράγραφος 1, στοιχείο α), της Συμβάσεως για τη διεθνή δικαιοδοσία και την εκτέλεση αποφάσεων σε αστικές και εμπορικές υποθέσεις, της 27ης Σεπτεμβρίου 1968 (ΣυμβΔΔΕΑ), την έννοια ότι καλύπτει και (προληπτικές) αρνητικές αγωγές, με τις οποίες ζητείται η απαγόρευση εκπομπών από ακίνητο ευρισκόμενο σε γειτονικό κράτος —που δεν είναι μέλος της Ευρωπαϊκής Ενώσεως— (στη συγκεκριμένη περίπτωση: επενεργειών από ιοντίζουσες ακτινοβολίες, προερχομένων από πυρηνικό εργοστάσιο στη δημοκρατία της Τσεχίας) σε ακίνητο της κυριότητας του ενάγοντος, σύμφωνα με το άρθρο 364, παράγραφος 2, του Allgemeines bürgerliches Gesetzbuch (ABGB, αυστριακού αστικού κώδικα);